# **DECIZIA ETAPEI DE ÎNCADRARE**

## Nr. număr din zz.ll.aaaa

Ca urmare a solicitării de emitere a acordului de mediu adresate de **Comuna Pojorîta**, cu sediul în comuna Pojorîta, sat Pojorîta, str. Centru , nr. 551, judeţul Suceava, înregistrată la APM Suceava cu nr. 7949/17.08.2016, în baza:

**Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;

**Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei Comisiei de Analiză Tehnică din data de 10.08.2017, că proiectul **“*Lucrări de refacere poduri, apărări de maluri şi regularizări de râuri pe raza Comunei Pojorîta*** – ***zona Fuior”*** propus a fi amplasat în comuna Pojorîta, jud. Suceava nu se supune evaluării impactului asupra mediului şi nu se supune evaluării adecvate.

 Justificarea prezentei decizii:

 I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

- proiectul se încadrează în prevederile Hotărârii Guvernului nr. 445/2009, anexa nr. 2, pct. 13, lit. a;

 - Conform criteriilor de selecţie din Anexa 3 la HG nr. 445/2009:

**Caracteristicile proiectului**

**a**)mărimea proiectului

 Lucrările proiectate cuprind următoarele:

***Construcţie pod în zona FUIOR***

* Lungime totală - 33,10 m;
* Lăţimea - 6,00 m;
* Lumina podului - 22,50 m;

Podul va fi realizat pe amplasamentul vechiului pod de lemn şi va fi cu suprastructură din 4 grinzi prefabricate din beton precomprimat, cu corzi aderente preîntinse, având L= 24,0 m şi h= 0,93 m, monolitizate printr-o placă de suprabetonare din beton armat.

Adâncimea de fundare va fi cu 4,43 m sub cota talvegului, cu o încastrare de 1 m în stratul de rocă compactă.

Racordarea cu terasamentele se va realiza cu sferturi de con pereate cu dale din beton, turnate pe loc. Pereul se va continua pe o lungime de 5,0 m amonte şi aval de pod.

***Regularizări albie***

* Se propun lucrări de recalibrare şi rectificare a albiei minore pe o lungime de 576, 5 m, din care: 217,0 m în sectorul 1 şi 359,5 m în sectorul 2.

 ***Apărări de maluri din gabioane***

* Lungime totală L= 281,0 m, din care care 83,0 m pe sectorul 1, 192,0 m pe sectorul 2 şi 6,0 m în zona confluenţei cu pârâul Giumalăului.

Gabioanele se vor funda pe saltele de fascine de 50 cm grosime.

Înălţimea zonelor apărate( în curbe, maluri concave, în zona podului ) sunt variabile.

**b**) cumularea cu alte proiecte:- nu este cazul.

**c)** utilizarea resurselor naturale: nu este cazul.

**d**) producţia de deşeuri: deşeurile menajere şi reciclabile, vor fi stocate selectiv şi predate către societăţi autorizate din punct de vedere al mediului pentru activităţi de colectare/valorificare/eliminare;

**e)** *emisiile poluante, inclusiv zgomotul şi alte surse de disconfort*: în perioada lucrărilor de execuţie zgomotul va fi generat de utilajele şi mijloacele de transport, nefiind afectate zonele locuite;

 **f)** r*iscul de accident*: pe perioada execuţiei şi funcţionării obiectivului este redus, nu se utilizează substanţe periculoase, alimentarea utilajelor cu carburanţi se face numai la staţiile de distribuţie carburanţi autorizate.

 **2. Localizarea proiectului**

2.1 *utilizarea existentă a terenului*: conform certificatului de urbanism nr. 66/21.10.2016 eliberat de Primăria comunei Pojor]ta, terenul este situat în intravilanul localităţii şi este teren aferent albiei râului Moldova.

2.2 *relativa abundenţă a resurselor naturale din zonă, calitatea şi capacitatea regenerativă a acestora:* nu este cazul.

*2.3 capacitatea de absorbţie a mediului, cu atenţie deosebită pentru:*

a) zonele umede – nu este cazul;

b) zonele costiere – nu este cazul;

c) zonele montane şi cele împădurite – nu este cazul;

d) parcurile şi rezervaţiile naturale – nu este cazul;

e) ariile clasificate sau zonele protejate prin legislaţia în vigoare, cum sunt: zone de protecţie a faunei piscicole, bazine piscicole naturale şi bazine piscicole amenajate: - amplasamentul proiectului propus este situat în situl NATURA 2000 ROSCI 0321- Moldova Superioară;

f) zonele de protecţie speciale – nu este cazul;

g) ariile în care standardele de calitate a mediului stabilite de legislaţia în vigoare au fost deja depăşite – nu este cazul;

h) peisajele cu semnificaţie istorică, culturală şi arheologică – nu este cazul;

i) ariile dens populate – nu este cazul.

  **3. Caracteristicile impactului potenţial**

*a). Extinderea impactului, aria geografică şi numărul de pesoane afectate* – lucrările nu vor avea un impact negativ semnificativ asupra ariei naturale protejate, a factorilor de mediu şi nu vor crea un disconfort pentru populaţie pe perioada execuţiei lucrărilor sau în funcţionare ulterioară;

*b). Natura transfrontieră a impactului* – lucrările propuse nu au efecte transfrontieră;

*c). Mărimea şi complexitatea impactului* - impactul va fi redus, atât pe perioada execuţiei proiectului, cât şi în perioada de funcţionare.

*d). Probabilitatea impactului* – impact redus, pe perioada de execuţie şi în perioada de funcţionare a obiectivului;

*e). Durata, frecvenţa şi reversibilitatea impactului* – impact redus, pe perioada de execuţie şi în perioada de funcţionare a obiectivului

 II. Motivele care au stat la baza luării deciziei etapei de încadrare în procedura de evaluare adecvată sunt următoarele:

- lucrările nu vor avea un impact negativ semnificativ asupra ariei naturale protejate, a factorilor de mediu şi nu vor crea un disconfort pentru populaţie pe perioada execuţiei lucrărilor sau în funcţionare ulterioară;

- avizul custodelui sitului NATURA 2000 ROSCI 0321-Moldova Superioară, anume Societatea Ecologică AQUATERRA Bucureşti, a fost eliberat fără condiţii impuse.

Condiţiile de realizare a proiectului:

1. Investiţia se va realiza cu respectarea documentaţiei tehnice depuse precum şi a normativelor şi prescripţiilor tehnice specifice, a legislaţiei de mediu în vigoare şi a avizelor menţionate în Certificatul de Urbanism nr. 66/21.10.2016 eliberat de Primăria Comunei Pojorîta;
2. Conform art. 22, alin. 1 din HG nr. 445/2009, în situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea pentru protecţia mediului emitenţă asupra acestor modificări;
3. Se vor respecta cu stricteţe limitele şi suprafeţele destinate organizării de şantier, a modului de depozitare a materialelor de construcţie şi a rutelor alese pentru transport;
4. Se vor lua măsuri tehnice şi organizatorice pe toată perioada de desfăşurare a lucrărilor pentru a nu afecta factorii de mediu, sănătatea şi confortul populaţiei din zona respectivă şi în mod deosebit situl NATURA 2000 ROSCI 0321-Moldova Superioară;
5. Întreţinerea şi reparaţia utilajelor şi mijloacelor de transport folosite la lucrări se va face în unităţi specializate;
6. Se vor amenaja locuri de stocare, în condiţii de siguranţă pentru mediu şi sănătatea umană, a deşeurilor ce vor rezulta din executarea lucrărilor de construcţii-montaj şi se va asigura gestionarea corespunzătoare a acestora, în conformitate cu prevederile Legii 211/2011 privind regimul deşeurilor. Deşeurile reciclabile, colectate pe categorii conform prevederilor legale, se vor valorifica către firme specializate. Deşeurile menajere se vor colecta şi preda către operatorii locali de salubritate autorizaţi.
7. La finalizarea lucrărilor se vor îndepărta resturile de materiale şi se va reface cadrul natural afectat de execuţia lucrărilor; toate suprafeţele de teren afectate vor fi refăcute şi redate la folosinţa iniţială.

 Prezenta decizie este valabilă pe toată perioada punerii în aplicare a proiectului.

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

 **DIRECTOR EXECUTIV,**

**Ing. Vasile Oşean**

**Şef Serviciu Avize, Acorduri, Autorizaţii, Întocmit,**

 **Ing. Constantin Burciu Ing. Doru Cojocaru**